B. Bugár, podpredseda NR SR: (2003-12-05):
E. Černá, poslankyňa: Vážený pán podpredseda, vážené, ctené kolegyne a kolegovia, dovolím si vám predložiť pozmeňujúci návrh k zákonu o starobnom dôchodku. Týka sa sprostredkovateľských činností. Predložený návrh upresňuje vymedzenie činnosti sprostredkovateľa a stanovuje v pôvodnom návrhu neupravené zásady na jej vykonávanie. Sprísňujú sa podmienky na vykonávanie činností sprostredkovateľa – fyzickej osoby tým, že sa zavádza povinnosť zložiť odbornú skúšku. Umožňuje sa za prísne stanovených podmienok vykonávať činnosť sprostredkovateľa aj právnickým osobám, čím sa zjednoduší administratíva pri udeľovaní povolení a zlepší kontrola fyzických osôb, na ktorej budú participovať aj spostredkovatelia – právnické osoby. Ukladá sa podrobná informačná povinnosť sprostredkovateľov voči Úradu pre finančných trh. Má to 25 bodov, dúfam, že ešte toľko trpezlivosti máte, ale asi sa to sluší celé prečítať. V článku I § 111 vrátane nadpisu znie: „§ 111 – Sprostredkovateľská činnosť (1) Sprostredkovaním starobného dôchodkového sporenia je a) činnosť smerujúca k tomu, aby záujemca o uzavretie zmluvy o starobnom dôchodkovom sporení mal príležitosť uzavrieť takúto zmluvu s dôchodkovou správcovskou spoločnosťou, b) poskytovanie odborného poradenstva v oblasti starobného dôchodkového sporenia v súvislosti s činnosťou podľa písmena a), c) poskytovanie ďalších služieb súvisiacich s činnosťou podľa písmena a). (2) Sprostredkovanie starobného dôchodkového sporenia môže vykonávať na území Slovenskej republiky len sprostredkovateľ podľa odseku 3. (3) Sprostredkovateľ je fyzická osoba alebo právnická osoba, ktorej bolo úradom udelené povolenie na vykonávanie činnosti sprostredkovateľa podľa odseku 1. (4) Sprostredkovateľ nesmie pri sprostredkovaní starobného dôchodkového sporenia poskytnúť nepravdivé alebo zavádzajúce údaje, zamlčať informácie dôležité pre objektívne rozhodovanie záujemcu o uzavretie zmluvy o starobnom dôchodkovom sporení a nesmie uprednostňovať záujmy dôchodkovej správcovskej spoločnosti alebo svoje záujmy pred záujmami záujemcu o uzavretie zmluvy o starobnom dôchodkovom sporení. Sprostredkovateľ môže vykonávať činnosti podľa odseku 1 len na jednu dôchodkovú správcovskú spoločnosť. (5) O udelení povolenia na vykonávanie činnosti sprostredkovateľa rozhoduje úrad na základe žiadosti. (6) Fyzická osoba, ktorej sa má udeliť povolenie podľa odseku 3, musí spĺňať tieto podmienky: a) je dôveryhodnou osobou podľa § 48 ods. 11, b) dovŕšila vek 18 rokov, c) je plne spôsobilá na právne úkony, d) má ukončené úplné stredoškolské vzdelanie, e) zložila odbornú skúšku, na ktorej preukázala znalosť právnych predpisov v oblasti starobného dôchodkového sporenia, starobného poistenia a invalidného poistenia. (7) Odbornú skúšku podľa odseku 6 písm. e) zabezpečuje úrad. Za vykonanie odbornej skúšky je žiadateľ povinný zaplatiť poplatok, ktorý sa pri neúspešne vykonanej skúške nevracia. Poplatok za vykonanie odbornej skúšky je príjmom úradu. (8) Obsah odbornej skúšky, spôsob jej vykonania, výšku poplatku za jej vykonanie a ďalšie podrobnosti o odbornej skúške ustanoví všeobecne záväzný predpis, ktorý vydá ministerstvo. (9) V žiadosti o povolenie podľa odseku 3 je fyzická osoba povinná a) uviesť meno, priezvisko, dátum narodenia a trvalý pobyt alebo miesto podnikania, ak je odlišné od trvalého pobytu, b) doložiť doklady o splnení podmienok podľa odseku 6. (10) Právnická osoba, ktorá žiada o udelenie povolenia podľa odseku 3, musí spĺňať tieto podmienky: a) jej základné imanie je najmenej 1 000 000 korún, b) osoby, ktoré sú štatutárnym orgánom alebo aspoň jeden člen štatutárneho orgánu spĺňa podmienky podľa odseku 6. (11) V žiadosti o povolenie podľa odseku 3 je právnická osoba povinná a) uviesť obchodné meno, sídlo, právnu formu vrátane mena, rodného čísla a bydliska osoby alebo osôb, ktoré sú štatutárnym orgánom alebo sú jeho členmi, b) uviesť výšku základného imania, c) doložiť doklady o splnení podmienky podľa ods. 10 písm. b), d) doložiť výpis z obchodného registra, ak ide o osobu, ktorá sa zapisuje do obchodného registra, alebo iný doklad preukazujúci jej vznik, ak sa osoba nezapisuje do obchodného registra. (12) O žiadosti podľa odseku 5 rozhodne úrad v lehote do 30 dní od podania žiadosti. (13) Úrad žiadosť fyzickej osoby o udelenie povolenia na vykonávanie činnosti sprostredkovateľa zamietne, ak žiadateľ nesplní niektorú podmienku uvedenú v odseku 6. Úrad žiadosť právnickej osoby o udelenie povolenia na vykonávanie činnosti sprostredkovateľa zamietne, ak žiadateľ nesplní niektorú podmienku uvedenú v odseku 10. (14) Fyzická osoba alebo právnická osoba, ktorej bolo udelené povolenie na vykonávanie činnosti sprostredkovateľa, je povinná do 3 dní od začatia vykonávania činnosti sprostredkovateľa oznámiť úradu a) obchodné meno dôchodkovej správcovskej spoločnosti, pre ktorú činnosť vykonáva, b) dátum začatia vykonávania činnosti sprostredkovateľa. (15) Právnická osoba, ktorej bolo udelené povolenie na vykonávanie činnosti sprostredkovateľa, je povinná do 3 dní od začatia vykonávania činnosti sprostredkovateľa oznámiť úradu zoznam fyzických osôb, prostredníctvom ktorých túto činnosť vykonáva. V zozname uvedie ich meno, priezvisko, dátum narodenia a trvalý pobyt. (16) Právnická osoba môže vykonávať činnosť sprostredkovateľa len prostredníctvom fyzickej osoby, ktorá a) spĺňa podmienky podľa odseku 6 písm. a) až d), b) má primerané znalosti právnych predpisov v oblasti starobného dôchodkového sporenia, starobného poistenia a invalidného poistenia, c) nie je sama sprostredkovateľom, d) sa nepodieľa na činnosti sprostredkovateľa vykonávanej inou právnickou osobou. (17) Právnická osoba nemôže vykonávať činnosť sprostredkovateľa prostredníctvom viac ako 250 fyzických osôb. (18) Fyzická osoba, ktorej bolo udelené povolenie na vykonávanie činnosti sprostredkovateľa, je povinná bez zbytočného odkladu oznámiť úradu zmeny v skutočnostiach podľa odseku 6 písm. a) a c), odseku 9 písm. a) a odseku 14 písm. a). (19) Právnická osoba, ktorej bolo udelené povolenie na vykonávanie činnosti sprostredkovateľa, je povinná bez zbytočného odkladu oznámiť úradu zmeny v skutočnostiach podľa odseku 11 písm. a) a b), odseku 14 písm. a) a odseku 15. (20) Za škody spôsobené sprostredkovateľom pri vykonávaní činnosti podľa odseku 1 zodpovedá dôchodková správcovská spoločnosť. (21) Podmienky podľa odseku 6 musí fyzická osoba spĺňať nepretržite počas celej doby platnosti povolenia na vykonávanie činnosti sprostredkovateľa. (22) Podmienky podľa odseku 10 musí právnická osoba spĺňať nepretržite počas celej doby platnosti povolenia na vykonávanie činnosti sprostredkovateľa. (23) Činnosť sprostredkovateľa podlieha dohľadu podľa tohto zákona. (24) Právne vzťahy medzi sprostredkovateľom a dôchodkovou správcovskou spoločnosťou sa spravujú osobitným právnym predpisom, ak tento zákon neustanovuje inak. (25) Dôchodková správcovská spoločnosť je povinná vždy do 31. januára zostaviť zoznam svojich sprostredkovateľov v predchádzajúcom kalendárnom roku a predložiť ho úradu. V zozname uvedie meno, priezvisko sprostredkovateľa, jeho trvalý pobyt, ak ide o fyzickú osobu, alebo obchodné meno, sídlo a právnu formu sprostredkovateľa, ak ide o právnickú osobu.“ Ďakujem.